പാലത്തില് നിന്നു പുഴയില് ചാടിയ മധ്യവയസ്കന്റെ മൃതദേഹം കണ്ടെടുത്തു പൊന്നാനി:പൊന്നാനി കുണ്ടുകടവ് പാലത്തില് നിന്നു പുഴയിലേക്കു ചാടിയ മധ്യവയസ്കന്റെ മൃതദേഹം കണ്ടെടുത്തു. പൊന്നാനി ചന്തപ്പടിയിലെ ടാക്സി ഡ്രൈവറും തെയ്യങ്ങാട് സ്വദേശിയുമായ ചോലപ്പാറ രാജ്കുമാര് എന്ന രാജന് 53 ആണ് വ്യാഴാഴ്ച അര്ധരാത്രിയില് കുണ്ടുകടവ് പാലത്തില് നിന്നു പുഴയിലേക്കു ചാടി ആത്മഹത്യ ചെയ്തത്. ഇന്നലെ രാവിലെ നാട്ടുകാരാണ് പുഴയില് പുറങ്ങ് മാരാമുറ്റം ഭാഗത്ത് മൃതദേഹം കണ്ടത്. തുടര്ന്നു പോലീസിലും ഫയര്ഫോഴ്സിലും വിവരമറിയിക്കുകയും ഫയര്ഫോഴ്സ് മൃതദേഹം കരക്കെത്തിക്കുകയും ചെയ്തു. ഇയാള് പുഴയിലേക്ക് ചാടിയെന്ന നിഗമനത്തില് വെള്ളിയാഴ്ച കുണ്ടുകടവ് പാലത്തിനു സമീപത്തെ പുഴയില് തെരച്ചില് നടത്തിയിരുന്നു. തുടര്ന്നു ഇന്നലെ രാവിലെ തെരച്ചില് പുനരാരംഭിക്കാനിരിക്കെയാണ് മൃതദേഹം പുഴയില് പൊങ്ങിയ നിലയില് കണ്ടത്. ആരോഗ്യ മിഷന്റെ വാഹനത്തിലെ താല്ക്കാലിക ഡ്രൈവറായിരുന്നു രാജന്. വ്യാഴാഴ്ച രാത്രി ഉറങ്ങാന് കിടന്ന രാജനെ പന്ത്രണ്ട് മണിയോടെ വീട്ടില് നിന്നു കാണാതായതോടെ ബന്ധുക്കള് നടത്തിയ അന്വേഷണത്തില് ആരോഗ്യ മിഷന്റെ വാഹനം കുണ്ടുകടവ് പാലത്തില് നിന്നു കണ്ടെത്തി. ഇതേത്തുടര്ന്നാണ് പാലത്തില് നിന്നു പുഴയിലേക്കു ചാടിയതാകാമെന്ന സംശയം ഉയര്ന്നത്. ഇയാളുടെ മകന് ഒരു വര്ഷം മുന്പ് ആത്മഹത്യ ചെയ്തിരുന്നു. ഇതേത്തുടര്ന്നുള്ള മാനസിക പ്രയാസമാകാം ആത്മഹത്യക്ക് കാരണമെന്ന് കരുതുന്നു. മൃതദേഹം പൊന്നാനി താലൂക്കാശുപത്രിയില് പോസ്റ്റുമോര്ട്ടം നടത്തിയ ശേഷം ബന്ധുക്കള്ക്ക് വിട്ടുനല്കി. ഭാര്യ: ജലജ. മക്കള്: ആദിത്യ, പരേതനായ അര്ജുന്.